ଦୀପିକା ଅମିନ  (ଜନ୍ମନାମ: ଦୀପିକା ଦେଶପାଣ୍ଡେ) ଜଣେ ଭାରତୀୟ ଅଭିନେତ୍ରୀ ଯିଏକି ମୁଖ୍ୟତଃ ହିନ୍ଦୀ କଥାଚିତ୍ର, ଦୂରଦର୍ଶନ ଧାରାବାହିକ, ୟୁ-ଟ୍ୟୁବ୍ ଭିଡିଓ, ୱେବ୍ ସିରିଜ୍ ଆଦିରେ କାମ କରନ୍ତି  । ସେ ଫ୍ୟାନ୍, ରାଞ୍ଝଣା, ହମ୍ପ୍ଟି ଶର୍ମା କି ଦୁଲହନିଆ ଭଳି କଥାଚିତ୍ରରେ କାମ କରିଛନ୍ତି । ଦୂରଦର୍ଶନ କାର୍ଯ୍ୟକ୍ରମ ଫରମାନ୍ ଏବଂ ଟସନ୍-ଏ-ଇସ୍କରେ ମଧ୍ୟ କାମ କରିଛନ୍ତି । ପ୍ରାରମ୍ଭିକ ଜୀବନ ଦୀପିକା ମୁମ୍ବାଇରେ ଏକ ମରାଠୀ ପରିବାରରେ ଜନ୍ମଗ୍ରହଣ କରିଥିଲେ । ଜନ୍ମ ସମୟରେ ତାଙ୍କ ନାମ ଥଲା ଦୀପିକା ଦେଶପାଣ୍ଡେ । ତାଙ୍କ ଜେଜେବାପା ଆତ୍ମାରାମ ରାଓଜୀ ଦେଶପାଣ୍ଡେ ଜଣେ ସାହିତ୍ୟ ଏକାଡେମୀ ପୁରସ୍କାର ପ୍ରାପ୍ତ ମରାଠୀ କବି ଥିଲେ । ତାଙ୍କ ଜେଜେମା ମରାଠୀ ଭାଷାର ଜଣେ କବି ଥିଲେ, ଯିଏକି ଜଣେ ଇଂରାଜୀ ଭାଷାର ପ୍ରାଧ୍ୟାପିକା ଭାବରେ ନାଗପୁର ବିଶ୍ୱବିଦ୍ୟାଳୟରେ କାମ କରୁଥିଲେ । ତାଙ୍କ ବାପା ଉଲ୍ଲାସ ଦେଶପାଣ୍ଡେ ଭାରତୀୟ ବାୟୁସେନାରେ ଏୟାର ଭାଇସ୍ ମାର୍ଶଲ ଥିଲେ । ତାଙ୍କ ମାଆ କ୍ଷମା ଦେଶପାଣ୍ଡେ ଜଣେ କଥକ ନୃତ୍ୟଶିଳ୍ପୀ । ତାଙ୍କ ପିଲାଦିନ ଦିଲ୍ଲୀରେ କଟିଥିଲା । ସେ ଲୋରେଟୋ କନ୍‌ଭେଣ୍ଟ ସ୍କୁଲରେ ପାଠ ପଢ଼ୁଥିଲେ । ପରେ ସେ ଦିଲ୍ଲୀ ବିଶ୍ୱବିଦ୍ୟାଳୟ ଅଧିନରେ ଥିବା ଲେଡି ଶ୍ରୀରାମ କଲେଜ ଫର୍ ଓମେନ୍ସ କଲେଜରୁ ଅର୍ଥଶାସ୍ତ୍ରରେ ସ୍ନାତକ କରିଥିଲେ । ଅଭିନୟ ଜୀବନ ଅଭିନୀତ କଥାଚିତ୍ର ଦୂରଦର୍ଶନ ଓ ୱେବ୍ ସିରିଜ୍ ସେ ଲେଖା ଟଣ୍ଡନ ଓ ଗୁଲ୍ ଆନନ୍ଦଙ୍କ ଧାରାବାହିକ ଫରମାନ୍‌ରେ ସେ ପ୍ରଥମେ କାମ କରିବା ଆରମ୍ଭ କରିଥିଲେ । କନୱଲଜିତଙ୍କ ନାୟିକା ଭାବରେ ସେ ଏହି ଧାରାବାହିକରେ ଅଭିନୟ କରିଥିଲେ । ତାଙ୍କର କେତେକ ଉଲ୍ଲେଖନୀୟ ଧାରାବାହିକ ହେଉଛି ଜୀ ଟିଭିରେ ପ୍ରସାରିତ ଧାରାବାହିକ ଟସନ-ଏକ-ଇସ୍କ ଓ ୯ ମାଲାୱର ହିଲ୍ସ, ଦୂରଦର୍ଶନରେ ଜୁନୁନ୍ ଏବଂ ଏପିକ୍ ଟିଭିରେ ପ୍ରସାରିତ ସିୟାସତ୍ । ସେ ଶ୍ୟାମ ବେନେଗାଲଙ୍କ ଧାରାବାହିକ ଅମରାବତୀ କି କଥାୟେଁ ଏବଂ ସମ୍ବିଧାନ ଉପରେ ଆଧାରତି ଧାରାବାହିକର ୧୦ଟି ଭାଗରେ ସେ କାମ କରିଥିଲେ । ଥିଏଟର ଦୀପିକା ବେରି ଜନଙ୍କଦ୍ୱାରା ନିର୍ଦ୍ଦେଶିତ ନାଟକ ଜରିଆରେ ମଞ୍ଚରେ ଅଭିନୟ କରିବା ଆରମ୍ଭ କରିଥିଲେ । ଥିଏଟରରେ ତାଙ୍କ ସହିତ ମନୋଜ ବାଜପେୟୀ ଓ ଶାହାରୁଖ ଖାନ ଭଳି କଳାକାରମାନେ କାମ କରୁଥିଲେ । ସେ ଲିଲ୍ଲେତ ଦୁବେଙ୍କ ନିର୍ଦ୍ଦେଶନା ପ୍ରାଇମ୍ ଟାଇମ୍ ଥିଏଟର କମ୍ପାନୀର ଜଣେ ସଦସ୍ୟ ଭାବରେ ଅନେକ ବର୍ଷଯାଏଁ କାମ କରିଛନ୍ତି । ସେ ଗିରିଶ କର୍ଣ୍ଣାଡ଼ଙ୍କ ନାଟକ ବଏଲ୍‌ଡ୍ ବିନ୍ସ ଓନ୍ ଟୋଷ୍ଟ ଓ ୱେଡିଂ ଆଲବମ୍‌ରେ କାମ କରିଥିଲେ । ପ୍ରତାପ ଶର୍ମାଙ୍କ ସାମୀ ଓ ଗୀତିନାଟ୍ୟ ଗେଟ୍ ୟୋର୍ ଗନ୍ ଏବଂ ସାଉଥ୍ ପେସିଫିକ୍ ଭଳି ନାଟକରେ ଅଭିନୟ କରିଛନ୍ତି ।